  Майя Бывальцева 19-тӥ но 20-тӥ инвожое Ижкарын коронавирус инфекцилэсь прививка пуктонъя мобильной пунктъёс куинь интыын ужалозы. Со сярысь Удмуртиысь тазалыкез утёнъя министерстволэн пресс-службаез ивортӥз. Шор площадьын (Park Inn но Операя но балетъя кун театр вискын) «ЭпиВакКорона» вакцина пуктылозы. Мобильной пункт ужалоз: - кӧснуналэ 10 часысен 20 часозь; - арнянуналэ 10 часысен 16 часозь. Ленин ёросысь «Молл Матрица» вузкарон о шутэтскон центр вӧзысь пунктын «Спутник V» вакцинаен ужалозы: - кӧснуналэ 12 часысен 18 часозь; - арнянуналэ 10 часысен 16 часозь. Со сяна, кӧснуналэ, 19-тӥ инвожое, «Сабантуй» кар шулдыръяськонын Ижысь ипподромлэн юртаз прививка пуктыны луоз 11 часысен 16 часозь. Отын «ЭпиВакКорона» вакцина ӵектозы. Тодэ вайытом, коронавируслэсь прививкаез дунтэк пуктыны быгато 18 арессэс ортчем муртъёс. Сьӧре паспорт но эм утетъя полис луыны кулэ. Озьы ик эм ужкагазъёсты гожтон понна ручка кутыны ӵекто. Вакцинаци азьын тазалыкез терапевт одно ик эскероз. 18-тӥ инвожолы Удмуртиын вакциналэсь нырысетӥ люкетсэ 145 сюрс 444 адями пуктӥз ни, кыкетӥзэ – 114 сюрс 177. Куарусёнозь элькунын 693 сюрс адямилы прививка пуктыны чаклало.  Тегъёс: Тазалык Ижкар Удмуртия коронавирус прививка  